Document ID: 32009D0252

KOMISSION PÄÄTÖS,
tehty 11 päivänä maaliskuuta 2009,
tilastointiin tarkoitettujen yritysrekisterien laatimista koskevan yhteisen kehyksen vahvistamisesta annetun Euroopan parlamentin ja neuvoston asetuksen (EY) N:o 177/2008 tiettyjä säännöksiä koskevista poikkeuksista
(tiedoksiannettu numerolla K(2009) 1568)
(Ainoastaan englannin-, hollannin-, kreikan-, latvian-, liettuan-, maltan-, puolan-, ranskan-, saksan-, slovakin-, tanskan- ja vironkieliset tekstit ovat todistusvoimaiset)
(ETA:n kannalta merkityksellinen teksti)
(2009/252/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tilastointiin tarkoitettujen yritysrekisterien laatimista koskevan yhteisen kehyksen vahvistamisesta ja neuvoston asetuksen (ETY) N:o 2186/93 kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 177/2008 (1) ja erityisesti sen 14 artiklan,
ottaa huomioon Belgian kuningaskunnan, Tanskan kuningaskunnan, Saksan liittotasavallan, Viron tasavallan, Irlannin, Helleenien tasavallan, Ranskan tasavallan, Latvian tasavallan, Liettuan tasavallan, Luxemburgin suurherttuakunnan, Maltan tasavallan, Alankomaiden kuningaskunnan, Itävallan tasavallan, Puolan tasavallan ja Slovakian tasavallan esittämät pyynnöt,
sekä katsoo seuraavaa:
(1)
Asetuksessa (EY) N:o 177/2008 vahvistetaan uusi ainoastaan tilastointiin tarkoitettujen yritysrekisterien laatimista koskeva yhteinen kehys, jotta yritysrekisterien kehitys jatkuisi edelleen yhdenmukaisena.
(2)
Asetuksen (EY) N:o 177/2008 14 artiklassa säädetään, että jos yritysrekistereihin on tehtävä laajoja mukautuksia, komissio voi jäsenvaltion pyynnöstä myöntää poikkeuksen siirtymäajaksi, joka päättyy viimeistään 25 päivänä maaliskuuta 2010. Maa- ja metsätalouden sekä kalastuksen, julkisen hallinnon ja puolustuksen sekä pakollisen sosiaaliturvan ja konserneja koskevien lisäominaisuuksien osalta komissio voi myöntää jäsenvaltion pyynnöstä poikkeuksen siirtymäajaksi, joka päättyy viimeistään 25 päivänä maaliskuuta 2013.
(3)
Jotkin jäsenvaltiot ovat pyytäneet tällaisia poikkeuksia myönnettäviksi.
(4)
Poikkeusten myöntäminen näyttää perustellulta, koska jäsenvaltioiden pyynnöt perustuvat niiden oikeutettuun tarpeeseen mukauttaa kansallisia tilastojärjestelmiään edelleen,
ON TEHNYT TÄMÄN PÄÄTÖKSEN:
1 artikla
Myönnetään poikkeukset liitteessä luetelluille jäsenvaltioille liitteessä vahvistetuin edellytyksin ja rajoituksin, jotta kyseiset jäsenvaltiot voivat saattaa kansalliset tilastojärjestelmänsä asetuksen (EY) N:o 177/2008 mukaisiksi.
2 artikla
Tämä päätös on osoitettu Belgian kuningaskunnalle, Tanskan kuningaskunnalle, Saksan liittotasavallalle, Viron tasavallalle, Irlannille, Helleenien tasavallalle, Ranskan tasavallalle, Latvian tasavallalle, Liettuan tasavallalle, Luxemburgin suurherttuakunnalle, Maltan tasavallalle, Alankomaiden kuningaskunnalle, Itävallan tasavallalle, Puolan tasavallalle ja Slovakian tasavallalle.
Tehty Brysselissä 11 päivänä maaliskuuta 2009.

Labels: 12
4
19